3. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 88 της 28 Ιαν./2 Φεβρ. 1966 (ΦΕΚ Α΄ 22)  Περί κυρώσεως καταρτισθείσης συμφωνίας μεταξύ Ελληνικού Δημοσίου και Α.Ε. Ολυμπιακή Αεροπορία.  Έχοντες υπ’ όψιν: 1.Tας διατάξεις της παρ. 2 του άρθρ. 3 του Ν.Δ. 3560/1956 «περί τροποποιήσεως και συμπληρώσεως του Α.Ν. 1856/1951 και Ν.Δ. 3006/1954», ως και περί κυρώσεως της από 30 Ιουλ. 1956 Συμβάσεως «περί Αεροπορικών Συγκοινωνιών». 2.Τας διατάξεις των παρ. 2, 3 και 4 του άρθρου πρώτου του Ν.Δ. 4262/1962 «περί τροποποιήσεως και συμπληρώσεως της από 30 Ιουλ. 1956 Συμβάσεως, περί Αεροπορικών Συγκοινωνιών», κλπ. 3.Το υπ’ αριθ. 28963/22.11.1962 έγγραφον των Υπουργών Συντονισμού, Οικονομικών και Συγκοινωνιών, γενόμενον αποδεκτό από της Α.Ε «ΟΛΥΜΠΙΑΚΗ ΑΕΡΟΠΟΡΙΑ» δια της υπ’ αριθ. 23151/ 02/22.11.1962 επιστολής της. 4.Τας υπ’ αριθ. 322 από 8.1.1966 και 337/ από 22.1.1966 αποφάσεις του Κυβερνητικού Οικονομικού Συμβουλίου (Κ.Ο.Σ.) προτάσει των Ημετέρων, επί του Συντονισμού, Οικονομικών και Συγκοινωνιών Υπουργών, απεφασίσαμεν και διατάσσομεν: Άρθρον Πρώτον.-Κυρούται η δια του υπ’ αριθ. 3930/24.1.1966 συμβολαίου του Συμβολαιογράφου Αθηνών Κωνσταντίνου Τσιχριτζή, καταρτισθείσα μεταξύ του Ελληνικού Δημοσίου, εκπροσωπουμένου υπό των Υπουργών Συντονισμού, Οικονομικών και Συγκοινωνιών και της εν Αθήναις εδρευούσης Ανωνύμου Εταιρείας υπό την επωνυμίαν «Ολυμπιακή Αεροπορία» συμφωνία, έχουσα ως ακολούθως: Άρθρ.1.-Μετά παρέλευσιν έξ μηνών από της ενάρξεως της λειτουργίας της νέας υπερατλαντικής γραμμής της αναδόχου, ισχύουν, επί σκοπώ εξισώσεως ως προς αμφότερα τα συμβαλλόμενα μέρη των όρων της υφ’ εκατέρου τούτων καταγγελίας, αι εξής τροποποιήσεις των άρθρ. 25 και 25Α της μεταξύ του Δημοσίου και της Αναδόχου ισχυούσης συμβάσεως «περί Αεροπορικών Συγκοινωνιών» περί ης τα Ν.Δ. 3560/1956 και 4262/1962: 1.Η εις τα δύο πρώτα εδάφια της παρ. 1 του άρθρ. 25Α προθεσμία περιορίζεται εις έξ μήνας, μετρουμένους υποχρεωτικώς από της επομένης της κοινοποιήσεως της καταγγελίας. 2.(α)Προκειμένης προώρου λύσεως της Συμβάσεως βάσει του άρθρ. 25Α, η εν παρ. 2 του άρθρ. 25 προθεσμία ενός έτους καταργείται, η δε εν τω εδαφ. α΄ της αυτής παρ. 2 του άρθρ. 25 προθεσμία ορίζεται εξάμηνος και άρχεται από της κοινοποιήσεως της καταγγελίας, αφ’ ης άρχεται και το εν εδαφ. β΄ της αυτής παρ. 2 του άρθρ. 25 πρώτον τρίμηνον.   (Αντί της σελ. 768,01) Σελ. 768,01(α) 299-061 Ολυμπιακή Αεροπορία 38.Ξ.γ.3   133 (β)Δεν εφαρμόζεται η παρ. 4 του άρθρ. 25Α. 3.Η εν τω εδαφ. α της παρ. 6 του άρθρ. 25Α προθεσμία καταβολής τω εκεί αναφερομένων ποσών συμφωνείται η αυτή των 5 ετησίων δόσεων και δια την περίπτωσιν καταγγελίας υπό της Αναδόχου, εξομοιουμένη προς την περίπτωσιν της υπό του Δημοσίου καταγγελίας. 4.Κατά τα λοιπά ισχύουν πάσαι αι μη τροποποιούμεναι διατάξεις των άρθρ. 25 και 25Α της ισχυούσης Συμβάσεως. Άρθρ.2.-1.Αι διατάξεις της παρούσης Συμβάσεως μόνον δια συμφωνίας μεταξύ των συμβαλλομένων μερών δύναται να καταργηθώσι ή τροποποιηθώσι, πάσα δε αντίθετος διάταξις της νομοθεσίας ή των προηγουμένων Συμβάσεων δεν εφαρμόζεται εφ’ όσον αντίκειται εις τας διατάξεις αυτής. Δια την ερμηνείαν της παρούσης τροποποιητικής Συμβάσεως δεν λαμβάνονται υπ’ όψιν αι προηγηθείσαι διαπραγματεύσεις αλλά μόνον αι διατάξεις αυτής. 2.Εις την δια της παρ. 3 του άρθρ. 16 της προηγουμένης τροποποιητικής Συμβάσεως εξουσιοδότησιν προς τον Υπουργόν Συγκοινωνιών προς κωδικοποίησιν δια Δ/τος περιλαμβάνονται και αι διατάξεις της παρούσης. Άρθρον Δεύτερον.-Και επί της ως άνω κυρουμένης Συμβάσεως ισχύουν και έχουν εφαρμογήν αι διατάξεις της παρ. 2 του άρθρ. 3 του Ν.Δ. 3560/1956 και της παρ. 4 του άρθρου Πρώτου του Ν.Δ. 4262/1962. Άρθρον Τρίτον.-1.Η ισχύς του παρόντος Β.Δ/τος άρχεται από της δημοσιεύσεώς του δια της Εφημερίδος της Κυβερνήσεως. 2.Εις τον Ημέτερον επί των Συγκοινωνιών Υπουργόν, ανατίθεμεν την δημοσίευσιν και εκτέλεσιν του παρόντος.

[Source: greek_legal_code_raptarchis | Tokens: 3403]